Žitňanská, Lucia, ministerka spravodlivosti SR (2011-07-12):
Ďakujem veľmi pekne, pán predsedajúci. Vážené dámy poslankyne, vážení páni poslanci, v mene vlády predkladám na rokovanie Národnej rady návrh zákona, ktorým sa mení a dopĺňa zákon č. 327/2005 Z. z. o poskytovaní právnej pomoci osobám v materiálnej núdzi. Ide o najzásadnejšie rozšírenie pôsobnosti Centra právnej pomoci od jeho vzniku pred piatimi rokmi. Vtedy parlament odsúhlasil vládny návrh zákona, ktorým sme vytvorili mechanizmus a stanovili pravidlá na poskytovanie právnej pomoci ľuďom v núdzi. Už vtedy sme si uvedomovali, že nedostatok peňazí nesmie byť zlomovým bodom, či sa niekto domôže spravodlivosti, alebo nie. Štát má na jednej strane povinnosť starať sa nielen o fungujúce súdy a zabezpečiť nestrannosť sudcov, ale musí vidieť aj druhú stranu mince, musí urobiť všetky kroky k tomu, aby prístup k spravodlivosti nebol len ilúziou, ale bol naozajstnou možnosťou aj pre tých, ktorí nemajú prostriedky na zaplatenie právneho poradenstva. Dnešný návrh, ktorý dnes predkladám, nám umožní zlepšiť existujúci systém a poskytovať právnu pomoc hradenú štátom oveľa väčšiemu počtu ľudí, ktorí takúto právnu pomoc potrebujú a nemôžu si ju sami dovoliť. Tento návrh znamená, že právna pomoc hradená štátom bude dostupnejšia, pretože sa rozširuje vecná aj osobná pôsobnosť Centra právnej pomoci. Odhadujeme, že centrum bude môcť priznať nárok na právnu pomoc o zhruba 100% viac ľuďom ako doteraz. Novela v prvom rade predpokladá rozšírenie vecnej príslušnosti Centra právnej pomoci vo vnútroštátnych sporoch, a to o oblasť obchodného práva, správneho súdnictva a konania pred Ústavným súdom. Poskytovanie právnej pomoci teda bude možné už nielen v občianskoprávnych, pracovnoprávnych, či rodinno – právnych veciach, ale aj vo veciach obchodno – právnych, veciach správneho súdnictva a v konaniach pred Ústavným súdom. Rozširuje sa hranica materiálnej núdze z 1,4- na 1,6-násobok životného minima. V prípade, že žiadatelia budú v príjmovej kategórii medzi 1,4- násobkom a 1,6-násobkom sumy životného minima, rozhodne Centrum o poskytnutí právnej pomoci, a o tom, že ten, ktorý túto právnu pomoc potrebuje, sa bude podieľať na financovaní právnej pomoci sumou zodpovedajúcou 20 % nákladov na právnu pomoc, čo v prepočítaní predstavuje od 26 do 40 eur na konanie. Keď to zjednoduším, tak budeme poskytovať osobám, ktorých príjem je nižší ako 1,4-násobok životného minima, bude centrum poskytovať právnu pomoc bezplatne. Osobám, ktoré majú viac ako 1,4-násobok životného minima, ale menej ako 1,6-násobok životného minima, bude centrum poskytovať právnu pomoc s tým, že tieto osoby budú participovať na nákladoch, ale len vo výške, ktorá bude predstavovať od 26 do 40 eur na jedno konanie, čo je suma, za ktorú si žiadneho advokáta nezaplatia. Čiže robíme právne služby dostupnejšími, ale zároveň zavádzame v istej forme aj participačný model, pretože si myslíme, že je to dôležité aj kvôli tomu, aby ľudia si brali vážne túto pomoc poskytovanú štátom, aby v takejto, aj keď symbolickej výške, na nej participovali. Podľa návrhu sa zjednoduší konanie o nároku na poskytnutie právnej pomoci, pretože navrhujeme, aby ľudia, ktorí poberajú dávky v hmotnej núdzi, nemuseli osobitne preukazovať Centru právnej pomoci svoju finančnú situáciu. Okrem advokátov bude môcť centrum určiť na riešenie niektorých sporov aj mediátora, pretože naším zámerom je rozšíriť preventívne pôsobenie centra, nielen riešenie sporov. Po novom budú mať povinnosť poskytovať právnu pomoc na základe ustanovenia Centrom právnej pomoci všetci advokáti, to znamená, že nielen vybraní alebo nielen tí, ktorí sa zapíšu na zoznam, čím podporujeme aj u advokátov túto formu pomoci osobám v hmotnej núdzi. Treba si uvedomiť, že podľa vyhlášky o odmeňovaní advokátov advokáti, ktorí zastupujú na základe určenia centrom, majú veľmi limitovaný nárok na odmenu. A zapájame týmto systémom všetkých advokátov do poskytovania právnej pomoci osobám v hmotnej núdzi. Zároveň rušíme dvojkoľajnosť pre možnosť ustanovenia advokáta súdom alebo centrom. Čiže doteraz bolo možné o ustanovenie advokáta požiadať buď centrum, alebo súd. Odteraz to bude možné len cez Centrum právnej pomoci. Naším cieľom je dosiahnuť ad jedna to, aby naozaj poskytovanie právnych služieb advokátom v tejto forme sa poskytovalo na základe rovnakých kritérií všetkým. A zároveň, aby štát mal prehľad o tom, koľko v celkovej sume vynakladá na poskytovanie týchto služieb. To sú základné zmeny, ktoré prináša táto novela právnej úpravy poskytovania právnej pomoci osobám v materiálnej núdzi. Je to návrh, ktorý vyšiel z diskusií ministerstva spravodlivosti s Centrom právnej pomoci, ale aj s ministerstvom práce, sociálnych vecí a rodiny, Slovenskou advokátskou komorou a tretím sektorom. Ja som presvedčená, že je to dobrá právna úprava, ktorá umožní pomôcť a umožní prístup k spravodlivosti väčšiemu okruhu ľudí, ktorí sú v situácii, že to naozaj potrebujú. Keď som hovorila tie úrovne príjmu, tak doterajšia právna úprava zahŕňala, to bolo zhruba 11 % populácie Slovenskej republiky, ktorá sa nachádza pod tou hranicou 1,4-násobku životného minima. Pokiaľ ide o 1,6-násobok životného minima, tak už rozširujeme túto službu pre 17 % populácie Slovenskej republiky, ktorí sa nachádzajú v takejto situácii. Na záver, ja naozaj len poprosím, aby som nepredlžovala toto rokovanie, poprosím o podporu prístupu k spravodlivosti pre všetkých, ktorí nemajú na to, aby si zaplatili advokáta. Ďakujem pekne. (Potlesk.)